Echipa României a fost alcătuită din 12 elevi și este condusă de 6 profesori (3 profesori coordonatori și 3 membri ai Comitetul Olimpic Internațional). Olimpiada a fost susținută de elevii români în format online, instituțional, la Liceul Teoretic „Nicolae Bălcescu” din Cluj-Napoca, fiind organizată de către Inspectoratul Școlar Județean (ISJ) Cluj, conform sursei citate.
Iată premiile obținute de elevi:
Medalii de argint: Echipa „Vlaiq”, de la Liceul Teoretic „Aurel Vlaicu”, Orăștie, județul Hunedoara, formată din elevii Alexandru-Raul Todorna, Rareș Horațiu Gherasă, Antonia Camelia Gridan și Marius Dînșorean, coordonată de profesorul Daniel Popa. Echipa „Andrei”, de la Colegiul Național de Informatică „Tudor Vianu”, București, formată din elevii Andrei-Cristian Ivan, Andrei Cherteș, Andrei Marciuc, Paul Andrei Iorgulescu, coordonată de profesorul Victor Manz.
Medalia de bronz: Echipa „Masters Of Backtracking”, de la Colegiul Național de Informatică Piatra-Neamț, formată din elevii Cristian Luchian, David Vișan, Ștefan Claudel Neagu și Samuel Șoimaru, coordonată de profesor dr. Gheorghe Manolache.
Amintim că noua dată de desfășurare pentru Olimpiada Internațională de Informatică pe Echipe (IIOT) și precizarea că va fi găzduită de Cluj – au apărut în erata Ministerului Educației la calendarele olimpiadelor școlare 2024 din 5 aprilie. Inițial, era precizat că această competiție se desfășoară pe 23-26 mai.
Etapa națională a Olimpiadei de Informatică pe Echipe a avut loc la finalul lunii februarie, iar selecțiile pentru faza națională s-au făcut încă din noiembrie 2023, cu centrul organizării la Piatra Neamț.